<classify> NAIBU Waziri wa Afya, Maendeleo ya Jamii, Jinsia, Wazee na Watoto, Dk Faustine Ndugulile amesema vitendo vya ukatili wa jinsia bado ni tatizo na ni kama malaria mpya.Dk Ndugulile alitoa kauli hiyo jana alipozungumza kuhusu kampeni ya kitaifa ya Twende pamoja inayolenga kutokomeza ukatili wa kijinsia dhidi ya wanawake na watoto itakayoendeshwa mikoa mbali mbali Tanzania Bara.Akizungumzia kuhusu ukubwa wa hali ya ukatili nchini, Dk Ndugulile alisema kwa mwaka 2017 inaonesha kulikuwa na matukio ya ukatili wa kijinsia 41,416 ambayo yaliongezeka kwa takribani matukio 10,000 ukilinganisha na matukio 31,996 waliyoripotiwa mwaka 2016. Alisema takwimu hizo zinaonesha ukubwa wa tatizo linaloendelea kutishia amani kwa jamii hususani wanawake na watoto.Baadhi ya matukio yaliyotolewa taarifa ni pamoja na ubakaji, vipigo, matusi, ulawiti, kutupa watoto, ukeketaji na kuwapa mimba wanafunzi, alisema Naibu Waziri wa Afya.Alifafanua kuwa kati ya matukio 41,416 yaliytolewa taarifa mwaka 2017, matukio 27,703 sawa na asilimia 67 yalifanywa dhidi ya wanawake na watoto. Dk Ndugulile alisema taarifa ya utafiti wa idadi ya watu na afya inaonesha kuwa asilimia 40 ya wanawake wa umri kati ya miaka 15-49 wamefanyiwa ukatili wa kimwili au kingono mara moja au zaidi katika kipindi cha maisha yao.Alisema asilimia 20 ya wanawake wa umri kati ya miaka 15-49 wamefanyiwa ukatili wa kimwili katika kipindi cha miezi 12 iliyopita. Asilimia 9 ya wanawake umri kati ya miaka 15-49 wameingiliwa kimwili bila ridhaa yao, ukatili huu unafanyika zaidi kwa wanawake walioolewa, aliongeza. Dk Ndugulile alisema utafiti umebainisha kwamba nusu ya wanawake walioolewa wamefanyiwa ukatili wa kimwili kwa asilimia 39, ukatili wa kihisia kwa asilimia 36 na ukatili wa kingono kwa asilimia 14.  <topic>: kitaifa 